በእናቶች ሞት ቅነሳ ውጤት እየተመዘገበ ነው፦ጤና ጥበቃ
– በኢትዮጵያ የእናቶችን ሞት በመቀነስ ረገድ ለተመዘገበው ውጤት የጤና ኤክስቴንሽን መርሃ-ግብርን እና ህብረተሰቡን ማዕከል ያደረገው የጤና ልማት ሰራዊት አስተዋጽኦ ማበርከታቸውን የጤና ጥበቃ ሚኒስቴር አስታወቀ፡፡በምዕተ ዓመቱ በእናቶች ጤና አንፃር የተቀመጠው ግብ አፈፃፀም በተመለከተ  ከሐምሌ 07/006 ዓ.ም ጀምሮ የ3 ቀናት ጉባኤ በአዲስ አበባ የተካሄደ ነው፡፡ጉባኤውን የከፈቱት የኢፌዴሪ ጤና ጥበቃ ሚኒስትር ዶክተር ከሰተብርሃን አድማሱ በኢትዮጵያ የፖለቲካ ቁርጠኝነት፣ ፈጠራ የተሞላበት ስልትና ማህበረሰቡን በባለቤትነት ማሳተፍ በመቻሉ የእናቶች ሞትን በ69 በመቶ መቀነስ ተችሏል ብለዋል፡፡የተባበሩት መንግስታት ስነ-ህዝብ ፈንድ የኢትዮጵያ ተወካይ ፎስቲን ያኦ በበኩላቸው በዘርፉ በተለያየ ደረጃ ላይ የሚገኘውን የሀገራት አፈፃፀም ለመገምገምና በተቀሩት ቀናት ግቡን ዳር ለማድረስ ጉባኤው አስተዋጽኦ እንደሚያበረክት ጠቁመዋል፡፡የቤተሰብ እቅድ አገልግሎትን ማስፋፋት፣ ያልተፈለገ እርግዝናን ማስቀረትና ወጣቶችን ማዕከል ያደረገ ስልት መቀየስ ግቡን ከዳር ለማድረስ እንደሚረዳ የመንግስታቱ ድርጅት የስነ ህዝብ ፈንድ ዋና መስሪያ ቤት አስታውቋል፡፡በጉባኤው እየተሳተፉ ያሉ 10 ሀገራት በአለም አቀፍ ደረጃ ከሚከሰተው የእናቶች ሞት 45 ከመቶ ያህሉ የሚመዘገብባቸው ናቸው፡፡ለሶስት ቀናት በሚካሄደው ጉባኤ ላይ የሀገራት ተሞክሮ ይቀርባል፡፡ የእናቶች ሞት ቅነሳ  ለማፋጠንም የድርጊት መርሃ ግብር እንደሚዘጋጅ ተገልጿል፡፡በምዕተ ዓመቱ የልማት ግብ አምስተኛ ላይ የተቀመጠውን የእናቶች ሞት ቅነሳ ግብ ሊጠናቀቅ 550 ቀናት ቀርተውታል፡፡ (ኢሬቴድ)